1¿Wach u chac 'uri chake, we yoj oj aj Israel winak? ¿Wach i 'utz 'uri cu 'an chake we 'antal i retal circuncision chake? 2Nim i cu 'an chake; q'ui i 'utz petnak pakawi yoj chi oj aj Israel winak. Are i nabe u 'anom chake are iri: i Dios xu ya u tzij chake yoj chi oj aj Israel. 3¿Wach cu 'an ni Dios we 'o jujun chake yoj quiqui kel u tzij-le? ¿Xataba cu yojo wach u sujum chake we xa cumal ique? 4N-cu yoj taj. I Dios lic cu 'an na pacha i u bim, tupu conojel i winak n-quiqui 'an taj pacha i qui bim, 'is to' que t'oronic. Keta'am chi i Dios lic cu 'ano pacha i u bim, man queje iri tz'ibtal can chupam u wuj: (I mam David ujer queje xu bij iri che i Dios:) I winak quiqui bij na chi ni'pa i ca bij, lic katzij; are quiqui tzucuj a mac, que'el na chi n-ti a mac. (Queje ile tz'ibtal canok.) 5Mok 'o i quiqui bij: "Bay, i ka mac atzalal yoj cu rik ni u chac che i Dios," mok que cha. "Cu rik u chac che, man 'ilbal-re chi nim ni rutzil i Dios chuwach i kutzil yoj. We n-caka 'an ti ka mac, n-ca 'alijin ta 'uri we lic 'utz i Dios. Rumal-i, n-'us taj we i Dios coj u ya pa tojpen, man xa are jun pawor ka 'anom che," mok que cha. (I xin bij-le are pacha i quiqui bij i winak; n-are ti pacha cu bij i Dios.) 6N-queje ti usuc' ile pacha i quiqui bij, man que u ya na pa tojpen. I Dios, we n-que u ya ti ajmaquib pa tojbal qui mac ¿wach u 'onquil i 'atbal tzij 'uri cu 'an piquiwi i winak chuwach i jyub ta'aj co'on panok? 7Mok 'o jun cu bij, "Bay, i yin, we in aj t'oronel mas ca 'alijin 'uri chi Dios lic 'utz, man ire lic n-ca t'oron taj. Rumal-i, mas cocsax ni u 'ij ire rumal in mac yin. ¿Wuchac 'uri i Dios quin u ya pa tojbal mac?" mok cu bij. 8Xak mok 'o i ca binic: "'Utz we quin 'an i n-'us taj, man 'utz cocsax ni u 'ij i Dios rumal i quin 'ano," cu bij. ¿'Utz ile? N-'us taj. Xui-ri, 'o i que binic chi queje ile in bim yin; ique xa tzel quin quilo. Ni'pa i quiqui bij ile, lic ca majawic quiqui toj ni qui mac. 9Bay, yoj chi oj aj Israel winak ¿xataba mas oj 'utz chiquiwach i ne te aj Israel? N-oj ta mas 'utz chiquiwach. Ya in bim chic chiwe chi n-ta co'ono we oj aj Israel winak, o we n-oj ta aj Israel, 'is oj 'o pu'ab i mac atzalal. 10Keta'am ile man queje iri tz'ibtal chupam u wuj i Dios: I winak, n-ta jun we n-ti u mac chuwach i Dios, mi ta jun; 11mi ta jun cu ta u be, mi ta jun cu tzucuj i Dios. 12Conojel je 'elnak che u be i Dios; conojel je sachnak chic. Mi ta jun ca 'anaw i 'utz, mi xa ta jun. 13Lic n-'us ti que ch'awic; i qui tzij pacha u chuyal u julil camnak, jaktajnak; ru'i qui chi' que qui t'or i winak. I tzij chi quel pa qui chi' pacha venen re jun cumatz; 14i que ch'awic, to' c'a; to' c'okonic quiqui 'ano. 15Lic sic'aj i cakan chi be chu 'onquil i camic; 16xa ipa que ic'aw wi, to' c'ax, to' bis quiqui ya canok; 17n-que bin ta pa be re i 'utz chomalil chiquiwach. 18N-que oc ta 'il che i Dios, n-quiqui ch'ob ta pich'ok. (Queje ile tz'ibtal can chupam u wuj i Dios.) 19I aj Israel winak, 'o na que che, ronojel wach cu bij i wuj re u 'atbal tzij i Dios. Rumal-i, ique xak junam cu' conojel i winak chuwach i jyub ta'aj, n-quiqui la' tu wach che i Dios are cu 'at tzij piquiwi. 20Mi ta jun winak, 'utz que'el chuwach i Dios we xa rumal u 'anom pacha cu bij i ujer 'atbal tzij. I 'atbal tzij-le xa cu 'alijinsaj chique chi 'o i qui mac. 21Péro wo'or i Dios u 'alijinsam chake wach i módo co'onbej oj 'utz chuwach ire; cakilo chi n-are ti ujer 'atbal tzij chi ca 'anaw 'utz chake chuwach i Dios. I wuj tz'ibtal can cumal i je ajbil u tzij i Dios, xak cu 'alijinsaj chake wach u 'onquil ca 'antajic. 22Are i módo u yijbam i Dios chi co'onbej oj 'utz chuwach ire, are we caka cuba ka c'ux che i Jesucrísto. Que o'on 'utz chuwach ire ni'pa i qui cubam qui c'ux che i Crísto, n-ta co'ono xa pachinok. 23Man conojel i winak je macun-nak; rumal-i, n-ta que che u 'ij u chomal i Dios. 24Xui-ri i Dios, co'on chake oj 'utz chuwach ire, pacha jun sipon u yom chake rumal i rutzil u c'ux. Queje ile xu 'ano xa rumal i Jesucrísto chi u tojom chic i kelbal chi sak. 25I Dios xu ya i Jesucrísto pacha jun q'uexelaj; rumal u quiq'uel ire, 'o i cuybal ka mac we caka cuba ka c'ux che. Are xcam i Jesucrísto tojbal-re i ka mac, i Dios xu 'alijinsaj chi lic suc'ul i cu 'ano. O'onom-lok, rumal u nimal u c'ux, to' xe ril i winak che i qui mac, n-ta xu 'an chique. 26Péro wo'or, n-queje ta chic cu 'an i Dios ile. U ch'obom chi cu 'alijinsaj chake chi lic suc'ul i cu 'ano. 'O ni u tojic i ka mac chakawach, xui-ri i Dios u yijbam i tobal-ke chuwach i c'ax-le. Rumal-i, cakil u be chi Dios lic 'utz, xak coj u yijba chi oj 'utz chuwach ire, ni'pa i caka cuba ka c'ux che i Jesucrísto. 27Rumal 'uri, n-ta chic u chac we caka 'an nim che kib; maka bij chi ka ch'acom i kelbal chupam i ka mac rumal tak i 'utz caka 'an yoj. Ile n-are ta rumal u cojic i ujer 'atbal tzij, man tojtal chic i ka mac xa rumal u cubibal ka c'ux che i Jesucrísto. 28Cakil 'ut, chi xa rumal u cubibal ka c'ux che i Jesucrísto chi Dios 'utz coj rilo; n-are ta rumal i coj tijin chu 'anic pacha cu bij i 'atbal tzij tz'ibtal can rumal i mam Moises. 29I Dios, ¿xataba ire xui i ka Dios yoj chi oj aj Israel winak? ¿Xataba n-are ti qui Dios i ne te aj Israel winak? ¡Are pues! Katzij xak qui Dios ique. 30Xa jun i Dios; n-ta co'ono we 'o i retal circuncision chique o we n-taj. Xui-ri, je ni'pa i qui cubam qui c'ux che i Jesucrísto, i Dios que u yijba chi je 'utz chuwach ire. 31Mok 'o jun cu bij chi, xa rumal u cubibal ka c'ux che i Jesucrísto, coj tijin chu yojic i ujer 'atbal tzij. ¡N-caka yoj taj! Xa caka tz'akatsaj u wach, we caka cuba ka c'ux che ire.
ROMANOS 3